Temeljem članka 24. stavak 2 Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnatelj Josip Šestak, dipl. teolog, podnosi

**I Z V J E Š Ć E**

**O STANJU SIGURNOSTI, PROVOĐENJU PREVENTIVNIH PROGRAMA**

**TE MJERAMA PODUZETIMA U CILJU ZAŠTITE PRAVA UČENIKA TIJEKOM DRUGOG POLUGODIŠTA ŠKOL. 2018./2019.**

1. STANJE SIGURNOSTI

Školska ustanova dužna je voditi brigu o ostvarivanju prava učenika u slučajevima svih oblika nasilja, spolne zloupotrebe, zanemarivanja, odgojne zapuštenosti, nehajnog postupanja, zlostavljanja i izrabljivanja. Tijekom 2. polugodišta školske godine 2018./2019. bilo je nekoliko slučajeva nasilja. Povremeno su učenici ulazili u međusobne sukobe, koji su većinom verbalni, dok je dva puta zabilježen slučaj fizičkog nasilja. U prvom slučaju akteri su bili učenici naše škole, dok je u drugom slučaju žrtva bila učenik škole, a nasilnici osobe koje nisu naši učenici, ali im član uže obitelji pohađa našu školu. U oba slučaju postupalo se u skladu s Protokolom o postupanju u slučaju nasilja među djecom i mladima. Također, u dvorištu škole policijski službenici zatekli su našeg punoljetnog učenika s nedopuštenim psihoaktivnim sredstvima, dok je jednom učeniku pozlilo zbog konzumacije nedopuštenih psihoaktivnih sredstava, pri čemu su obaviješteni roditelji i sva nadležna tijela.

Na školskim hodnicima nalaze se sheme nacrta izlaza iz škole u slučaju nužde, vatrogasni aparati, važni telefonski brojevi u slučaju opasnosti kao i oznake koje označavaju puteve evakuacije. Poduzete su sve preventivne mjere koje su u nadležnosti škole kako bi se osigurao siguran ulazak, boravak i izlazak iz škole.

U skladu s time u školi nije bilo ozljeda na radu, odnosno ozljeda uzrokovanih nedostatcima prostora i opreme za rad. Također, u skladu s Kućim redom škole organizirano je svakodnevno dežurstvo nastavnika tijekom radnog vremena škole, a raspored dežurnih nastavnika nalazi se na oglasnoj ploči i na mrežnim stranicama škole. Isto tako, svi djelatnici položili su ispite zaštite na radu.

Škola je tijekom cijelog razdoblja vodila računa o pravima učenika prema Pravilniku o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima te sukladno tome surađivala s nadležnom policijskom postajom, centrima za socijalnu skrb, Gradskim uredom za obrazovanje te Ministarstvom znanosti i obrazovanja.

2. PROVOĐENJE PREVENTIVNIH PROGRAMA

Preventivni programi Škole u drugom polugodištu školske godine 2018./2019. planirani su Godišnjim planom i programom rada škole, Školskim kurikulumom i programima rada razrednika te za cilj imaju humanizaciju školskog ozračja, prevenciju školskog neuspjeha i rizičnih ponašanja, odnosno poticanje i razvijanje vršnjačke pomoći, prihvaćenosti i samopouzdanja te promicanje pozitivnog socijalnog ponašanja.

Također, kroz satove razrednika i u sklopu predmetne nastave realiziraju se teme iz kurikuluma Zdravstvenog i Građanskog odgoja.

Školski kurikulum sadrži i program prevencije, a kroz satove razrednika i u sklopu predmetne nastave realiziraju se teme iz kurikuluma Zdravstvenog i Građanskog odgoja. Također, školska liječnica dr. Ljiljana Josipović održala je predavanje na temu Zdravstvenog odgoja učenicima prvih i drugih razreda, dok je u suradnji s III. Policijskom postajom Dubrava održano predavanje „Sigurno u prometu“ za učenike prvih razreda.

U suradnji s Centrom za zdravlje mladih Grada Zagreba na Nastavničkom vijeću 12. ožujka 2019. održano je predavanje na temu „Nove droge, novi trendovi“. U okviru preventivnih programa škole socijalna pedagoginja Ivana Kelek Sabolić i nastavnica etike Marina Šimetin održale su radionice na temu „Seksualno nasilje – edukacijski i prevencijski program“ za prve, druge i treće razrede. Isto tako, Prehrambeno-tehnološka škola dobila je priznanje „Škola prijatelj znanosti“ za suradnju u projektu „Ekonomske teškoće obitelji, psihosocijalni problemi i obrazovni ishodi adolescenata u vrijeme ekonomske krize“ u kojem je škola sudjelovala od školske godine 2015./2016.

1. MJERE ZAŠTITE PRAVA UČENIKA

S obzirom da Školu pohađa 79 učenika i učenica s teškoćama, što kroz redoviti program uz individualizirani pristup ili redoviti program uz prilagodbu sadržaja i individualizirani pristup, Škola je izradila posebne programe za navedene učenike i na koncu svi su učenici uspješno završili nastavnu godinu.

Za učenike završnih razreda četverogodišnjih zanimanja Ambidexter klub održao je radionice na temu „Korak dalje“ pri čemu su s učenicima razvijali njihovu sposobnost predstavljanja na tržištu rada. Isto tako, Udruga Djeca prva i Ambidexter klub ponudili su učenicima program pomoći u učenju.

Pedagoška služba je kontinuirano tijekom školske godine obavljala savjetodavni rad s učenicima i njihovim roditeljima te po potrebi surađivala sa školskom liječnicom i nadležnim Centrom za socijalnu skrb, sve u svrhu zaštite prava učenika. Također, razrednici su imali pretežno dobru suradnju s roditeljima. U slučaju roditelja koji su zanemarivali svoje obveze propisane Obiteljskim zakonom, kontakt je uspostavljala pedagoška služba uz pomoć nadležnog Centra za socijalnu skrb. S obzirom da dio naših učenika obavlja praktičnu nastavu u radnom procesu, škola je preko voditelja praktične nastave i pedagoške službe bila u stalnom kontaktu s poslodavcima kako bi osigurali zaštitu prava učenika i u onom dijelu nastave koji se odvija izvan škole.

Zaključak:

Na temelju svega navedenog smatram da je stanje sigurnosti u cilju zaštite prava učenika u školi te provođenje preventivnih programa i mjera zadovoljavajuće.

Zagreb, 14. lipnja 2019.

Ravnatelj:

Josip Šestak, dipl. teolog